

**Дијалог за Инструментот за реформи и раст за Западен Балкан**

**Нацрт-упатство за двојно финансирање**

Со ова упатство се разгледува прашањето за „двојно финансирање“ помеѓу Инструментот за реформи и раст (ИРР) за Западен Балкан (ЗБ) и другите фондови од ЕУ и/или од други донатори. Под двојно финансирање се подразбира дека барем еден дел од финансирањето за исполнување на даден чекор е обезбедено во форма на грант. Според тоа, ова упатство не се однесува на случаите кога сите извори на финансирање вклучени во исполнувањето на чекорот се заеми.

Со ова упатството се објаснува како да се спречи, открие и реши проблемот со двојното финансирање од страна на корисниците од Западен Балкан и Комисијата. Целта на овој документ е да им се обезбедат на Корисникот и на службите на Комисијата јасни насоки и толкувања во врска со двојното финансирање, со цел да се олесни спроведувањето на Инструментот за реформи и раст за Западен Балкан во согласност со начелата на добро финансиско управување.

|  |
| --- |
| • Генерално, под „двојното финансирање“ се подразбира ситуација во која **истите трошоци за иста активност се финансираат двапати**, преку користење фондови од ЕУ и/или од други донатори (што не е во согласност со начелата на добро финансиско управување). Кај финансирањето засновано на перформанси, како на пример во рамките на Инструментот за реформи и раст, двојно финансирање може да се појави кога **финансираните комплементарни акции придонесуваат во голема мера** во испорачувањето на договорениот резултат или пак, кога **исти активности се пријавуваат како резултати во рамките на други фондови од ЕУ и/или од други донатори**.• Во рамките на Инструментот за реформи и раст за Западен Балкан, корисниците се **одговорни за спречување на двојно финансирање** (т.е. изјава за гаранција), идеално преку централизиран ИТ-систем кој овозможува идентификација на различни извори на финансирање. Комисијата и делегациите на ЕУ исто така преземаат соодветни мерки за спречување на двојното финансирање.• Во пракса, ова значи дека не треба да има преклопување во крајните резултати постигнати со финансирање од други фондови на ЕУ или од други донатори, освен ако постои јасно разграничување на резултатите и раздвојување на средствата (на ниво на крајни приматели). Исто така, тоа значи дека резултатите што се пријавени во рамките на друга интервенција не треба повторно да се бројат при прегледот на исполнувањето на чекорот во договорените реформски агенди. |

**1. Општи забелешки**

**Комисијата, како и Корисникот имаат обврска да избегнуваат „двојно финансирање“ при спроведувањето на ИРР.** Во рамките на Инструментот за реформи и раст, дозволено е поддршката да се комбинира со финансиска поддршка од другите програми на Унијата, во согласност со член 4(3) од Регулативата за ИРР, „под услов таквата поддршка да не ги покрива истите трошоци и да се осигури соодветен надзор и буџетска контрола“. Ова особено има за цел да се осигури **комплементарност** помеѓу финансирањето од ИПА III и од други извори и финансирањето обезбедено во рамките на ИРР.

**Комисијата направи процена дали механизмите воспоставени од корисниците за спречување двојно финансирање се задоволителни.** Реформските агенди содржат објаснување за системот на Корисникот за ефикасно спречување, откривање и корекција на неправилности, како и механизми за избегнување двојно финансирање од Инструментот и другите програми на Унијата, како и од други донатори. Процената на Реформската агенда од страна на Комисијата го опфати овој аспект.

**Концептот на „двојно финансирање“ не е лесен за спроведување, ако се земе предвид дека ИРР е инструмент заснован на перформанси.** Член 4(3) од Регулативата за ИРР воведува пристап заснован на трошоци во однос на процената на двојното финансирање. Меѓутоа, ИРР е инструмент заснован на перформанси, каде што финансирањето е поврзано со постигнатите резултати, а не со направените трошоци. Исплатите се вршат врз основа на задоволително исполнување на збир квалитативни и квантитативни чекори. Според тоа, исплатите кон Корисниците **не подлежат на контроли во однос на трошоците направени** за исполнување на тие чекори.

При процената на потенцијални случаи на двојно финансирање, важно е да се почитуваат аспектите на Регулативата за ИРР поврзани со трошоците и со перформансите. Затоа, при процената на ризикот од двојно финансирање, Комисијата и Корисникот не само што треба да ги земат предвид направените трошоци, туку и да спречат ситуации кога истиот резултат се смета (или се пријавува) двапати во рамките на различни акции.

Во тој поглед, доколку Комисијата утврди дека администрацијата на Корисникот добила поддршка за истиот чекор и од друга програма (од ЕУ или од друг донатор), таа го утврдува степенот на придонесот на другиот донатор во постигнувањето на резултатот и го одредува конечниот износ на исплата според следната методологија:

За квантитативни чекори, Комисијата ќе изврши процена за секој случај поединечно, **за да утврди до кој степен комплементарната акција придонела за исполнување на чекорот или колкав е степенот на преклопување помеѓу чекорот во РА и резултатот испорачан во рамките на комплементарната акција. Комисијата во својата процена ќе ги „смета“ оние резултати кои претходно не биле финансирани или обезбедени од други програми и ќе го утврди износот за исплата во согласност со одредбите за делумни плаќања[[1]](#footnote-1) од Финансиската спогодба.**

За неквантитативни (квалитативни) чекори, доколку **чекорот е целосно испорачан преку друга програма (од ЕУ или од друг донатор)**, нема да има исплата. Доколку ЕУ или други програми придонесуваат делумно во испораката на чекорот, неопходно е да се процени степенот на придонес. „Значителен“ придонес исто така може да резултира со неплаќање, а толкувањето на тоа што се смета за „значителен“ придонес е дадено во примерите подолу (точка 3).

За конкретниот случај на **поддршка од ИРР за инвестициски проекти спроведени преку ИРЗБ**, член 19(7) од Регулативата за ИРР предвидува дека ваквите проекти може да добијат средства од два извори на финансирање, под услов таквата поддршка „да обезбедува дополнителност и да не ги покрива истите трошоци“.

Конечно, **двојното финансирање и синергиите/комплементарностите** со другите програми на ЕУ се опфатени и во **годишниот извештај за напредокот** од Комисијата до Парламентот и до Советот (како што е наведено во член 25(3) од Регулативата за ИРР.

**2 Контролна рамка за спречување, откривање и корекција на двојно финансирање во рамките на ИРР**

Според Регулативата за ИРР, секој Корисник е должен **во својата Реформска агенда да предложи контролни механизми за откривање и спречување двојно финансирање**, при што овие мерки подлежат на оцена од Комисијата при процената на Реформската агенда, и треба да **потврди во изјавата за гаранција која го придружува барањето за плаќање** дека овие механизми се применуваат ефикасно. Доколку чекорите добиле поддршка и финансирање од други извори, тоа треба да се наведе, вклучително и соодветниот износ[[2]](#footnote-2).

Врз основа на овие одредби, прашањето за двојно финансирање треба да се решава преку низа мерки што треба да ги преземат и Корисникот од ЗБ и Комисијата, во различни фази и во согласност со нивните одговорности, како што е објаснето подолу:

***а. Изготвување и процена на Реформската агенда (фаза пред спроведувањето)***

*Корисник*

Корисникот осигурува дека е воспоставен ефективен и ефикасен систем за внатрешна контрола, применувајќи ги меѓународно признатите начела на внатрешна контрола. Ова вклучува соодветен систем за спречување, откривање и решавање на проблеми поврзани со двојно финансирање.

Корисникот, исто така, воспоставува систем кој осигурува собирање, пристап и пренос на податоци за физички лица и правни субјекти кои добиваат средства за спроведување на мерките во рамките на Инструментот (член 5 од Спогодбата за Инструментот).

Комисијата

Комисијата, како дел од нејзината процена на Реформските агенди, ги оценува механизмите на секој од корисниците за спречување на двојно финансирање. За сите доставени Реформски агенди, овие мерки се оценети како задоволителни.

***б. Фаза на спроведување***

Корисник

Корисникот презема и спроведува мерки за **откривање и спречување двојно финансирање** од Инструментот и од другите програми на Унијата, како и од други донатори. Исто така, во **барањата за плаќање** **наведува** дали некои квантитативни или квалитативни (неквантитативни) чекори добиле поддршка и финансирање од други извори, вклучително и соодветниот износ и **ги објаснува механизмите коишто се воспоставени за да се избегне двојно финансирање**.

Во **изјавата за гаранција** која ги придружува барањата за плаќање, Националниот координатор потврдува дека:

- Воспоставените контролни системи ги даваат потребните гаранции дека обезбеденото финансирање се користи во согласност со сите важечки правила, особено во однос на спречување, откривање и корекција на измами, корупција, судир на интереси и неправилности.

- Воспоставените механизми ја даваат потребната гаранција дека обезбеденото финансирање не резултирало со двојно финансирање од Инструментот, од другите програми или инструменти на Унијата, како и од други донатори.

Доколку е потребно, Комисијата може да го поддржи Националниот координатор во собирањето информации во врска со финансирање од други програми и инструменти на Унијата.

Администрацијата на Корисникот, исто така, обезбедува **резиме на извршените ревизии**, вклучувајќи ги идентификуваните слабости и преземените корективни мерки.

Комисијата

Во согласност со член 12.8. од Спогодбата за Инструментот, се врши системска ревизија најдоцна до 2025 година за да се проценат системите за внатрешна контрола на Корисникот, вклучително и неговата способност да спречи, открие и коригира двојно финансирање. Доколку се утврди потреба за време на системската ревизија, ќе бидат издадени препораки за да се повика Корисникот да го подобри својот контролен систем во овој поглед.

При приемот на барањето за плаќање, ЕК го проценува степенот на исполнување на чекорите врз основа на информациите обезбедени од органите. Во посебни случаи, ЕК може да користи екс-анте контроли, како што се мисии за верификација, или екс-пост контроли во подоцнежна фаза.

Конкретно, Комисијата ќе процени **до кој степен комплементарната акција придонела за постигнување на чекорот или колкав е степенот на преклопување помеѓу чекорот во РА и резултатот постигнат во рамките на комплементарната акција**.

Кога Комисијата ќе открие случаи на потенцијално двојно финансирање, таа без непотребно одлагање ќе се обрати до Корисникот, кој може да достави дополнителни информации за да ѝ помогне на Комисијата во нејзината процена дали во конкретните случаи навистина има двојно финансирање.

Во примерите во оддел 3 подолу се наведени прифатливи случаи на комплементарни акции. По правило, Корисникот треба го задржи правото на сопственост и да ја осигури одржливоста на спроведувањето на чекорите.

Преку прегледот на изјавата за управување и резимето на извршените ревизии, Комисијата може да побара дополнителни информации и/или да спроведе ревизии на лице место доколку постои сомневање за можни ризици од двојно финансирање.

Комисијата и телата на Корисниците одговорни за управување и ревизија на спроведувањето на финансирањето од Унијата треба да имаат пристап до сите релевантни податоци, за да можат да извршат вкрстена проверка на трошоците што тие планираат да ги пријават како подобни за надомест од Унијата преку други фондови. Комисијата може да побара такви податоци во рамките на своите екс-анте контроли и ревизии и да изврши поврат на соодветниот износ доколку администрацијата на Корисникот не ја коригира неправилноста.

Во случај кога не постои јасно разграничување помеѓу секторите во рамките на ИРР и другите инструменти финансирани од ЕУ, особено ИПА III, Комисијата треба да ја применува гореспоменатата методологија за секое доставено барање за плаќање.

Инвестициите од ИРЗБ во рамките на ИРР ќе се проценуваат од Одборот на ИРЗБ во однос на инвестициите финансирани преку ИПА III (член 3.01(в) од Општите услови).

- За мешовита поддршка, која комбинира заеми и грантови, овие насоки се применуваат без да се прави разлика помеѓу она што е исплатено преку заем и она што е исплатено преку грант. Севкупната поддршка во рамките на операцијата на мешовито финансирање се смета за комплементарна поддршка од ЕУ и спаѓа во опсегот на овие насоки за двојно финансирање;

- Затоа, при прегледот на исполнувањето на чекорот, ЕК не ја вклучува во конечниот резултат вредноста што е постигната преку комплементарна акција. Во прегледот, како конечен резултат ќе се смета она што е постигнато со национални ресурси или со национални заеми (- независни заеми кои не се дел од операции на мешовитo финансирање);

- Внатрешното мапирање на постојните комплементарни проекти на ЕУ кои имаат одреден придонес во исполнувањето на чекорите од РА, покажа дека нивното влијание во преклопување на чекорите, што би можело да резултира со намалување на средствата што треба да се исплатат во рамките на ИРР, е мало (т.е. фактичкиот степен на преклопување беше проценет на помалку од 10%, што ќе овозможи целосна исплата на чекорот ако корисниците го постигнат прагот од 90%);

- Проектите во рамките на Регионалната програма за енергетска ефикасност (REEP) може делумно да се преклопуваат со чекорите од РА. Во оваа фаза не е можно да се предвиди на кој начин резултатот од проектите на REEP ќе придонесе во исполнувањето на чекорите од РА. Во фазата на спроведување, засегнатите страни треба да се координираат за да осигурат комплементарен пристап кон РА. При прегледот на барањето за плаќање, ЕК ќе ги процени степенот и стапката на преклопување помеѓу чекорите од РА и поддршката од REEP.

**3. Примери на чекори во реформската агенда и комплементарно финансирање од други извори и поврзаната процена на двојно финансирање:**

**3.1 Подготвителна работа во врска со:**

**а) Изготвување на текст.**

На пример, чекори кои вклучуваат изготвување / подготовка / развој на писмени насоки / методологија / анализа / извештај / стратегија / акциски план / закон / подзаконски акти.

|  |  |
| --- | --- |
| **Прифатливо:** | **Не е прифатливо:** |
| Техничка помош финансирана од ЕУ која обезбедува развој на капацитети во поглед на знаење и искуство (т.е. најдобри практики, методолошка поддршка, итн.). При самото изготвување на текстот може да се дозволи одреден степен на поддршка (таа не треба да надминува 50% во однос на изготвувањето на конечниот документ). | Техничка помош финансирана од ЕУ / земји членки на ЕУ / агенции на ЕУ / други донатори го изготвуваат текстот за администрациите на Корисникот до тој степен, што тие стануваат главен изготвувач и ги заменуваат локалните органи / засегнатите страни. |

**б) Формално донесување закон / подзаконски акт / регулатива (правно обврзувачки текст).**

На пример, чекори кои, спротивно на претходниот пример, го надминуваат изготвувањето на документи и вклучуваат донесување / ревизија / спроведување / хармонизација / измена / ратификација / транспонирање / усогласување со стандардите на ЕУ / влегување во сила на закони / подзаконски акти / конвенции итн. На пример: „Законот за јавна внатрешна финансиска контрола (ЈВФК) го донесува Собранието“.

|  |  |
| --- | --- |
| **Прифатливо:** | **Не е прифатливо:** |
| Техничка помош финансирана од ЕУ која обезбедува развој на капацитети во поглед на знаење и искуство (на пример, упатство за најдобри практики) и / или која целосно или во голема мера придонесува во изготвувањето на текстот. | ***Не е релевантно [сите мерки за поддршка се прифатливи].***Бидејќи ниту еден надворешен обезбедувач на помош не може да ги замени органите во самиот процес на донесување кој се заснова на политички акт и може да вклучува чекори коишто не опфаќаат само изготвување на текстот, како што се јавни консултации, процени на влијание, донесување од Собранието итн.) не постои ризик од двојно финансирање. |

**3.2 Испорака на стоки / производи (опипливи или видливи резултати од даден процес, проект или акција кои претставуваат непосредни резултати).**

На пример:

- 4 нови регионални центри за стручно образование и обука (ЦСОО), кои што се реновирани, опремени и целосно функционални.

|  |  |
| --- | --- |
| **Прифатливо:** | **Не е прифатливо:** |
| Делумни инвестиции / донации може да се обезбедат преку комплементарна акција на ЕУ / земјите членки на ЕУ / агенции на ЕУ / други донатори / техничка помош, за да се координира реновирањето на центрите. Поддршката, сепак, не треба да го испорача резултатот што се очекува во рамките на чекорот. | Комплементарните акции на ЕУ испорачуваат целосно реновирање и/или опремување на еден или повеќе центри, а органите ова го пријавуваат во прегледот на чекорот, што доведува до тоа резултатот да се смета двапати – од една страна во рамките на чекорот, а од друга страна во рамките на комплементарната поддршка. |

или

- Најмалку 0,8 GW нови капацитети за обновлива енергија (соларна и ветерна) инсталирани во согласност со Националниот план за енергија и клима (НПЕК) и целите договорени во рамките на Енергетската заедница.

|  |  |
| --- | --- |
| **Прифатливо:** | **Не е прифатливо:** |
| Комплементарната поддршка финансирана од ЕУ обезбедува знаење и искуство / дизајн / обука за управување и одржување на системите за обновлива енергија (ОЕ). | Опремата за ОЕ и инсталацијата се набавуваат и инсталираат преку комплементарни акции на ЕУ. |

или

- Рамките воведени со усогласувањето со Директивата НИС 2 (рамка за координирано откривање на ранливости – КОР (CVD), рамка за управување со кризи) се воспоставени и функционални.

|  |  |
| --- | --- |
| **Прифатливо:** | **Не е прифатливо:** |
| Техничката помош финансирана од ЕУ ги поддржува органите во развојот на рамките, обезбедувајќи развој на капацитети, најдобри практики итн. | Комплементарната помош финансирана од ЕУ обезбедува однапред подготвени рамки. |

или

- Системот за е-Пазар се користи за доделување на најмалку 800 тендерски постапки во фискалната 2026 година.

|  |  |
| --- | --- |
| **Прифатливо:** | **Не е прифатливо:** |
| Комплементарните акции на ЕУ ги поддржуваат органите во развојот или испораката на систем за е-пазар (на пример, споделување најдобри практики, развој на капацитети или обука за негово користење), меѓутоа органите се тие што ја осигуруваат примената и користењето на тој систем. | Системот за е-пазар е испорачан преку акција финансирана од ЕУ, а тендерската постапка е доверена на трета страна која е платена преку комплементарна помош од ЕУ. |

или

- Воспоставување сеопфатен регистар на ранливи потрошувачи / 10 јавни регистри стандардизирани и дигитализирани од администрацијата за да се подобри начелото „само еднаш“ / Развиени и произведени дигитални наставни материјали за основното и средното образование и споделени со сите училишта.

|  |  |
| --- | --- |
| **Прифатливо:** | **Не е прифатливо (двојно финансирање):** |
| Развој на капацитети, како што се размена на најдобри практики, студиски посети во партнерски земји итн. (дигитална јавна администрација / дигитализација на јавните училишта). Поддршка за создавање на регистарот / поддршка за развојот на дигитални наставни материјали (нивната дистрибуција низ училиштата и самото спроведување се надлежност на владата). | Испорачувањето на регистарот за ранливи потрошувачи и внесувањето на податоците е направено со комплементарна помош (финансирана од ЕУ или од други извори). Воспоставувањето на јавните регистри е направено / финансирано со комплементарна помош (од ЕУ или од други извори). (Ова претставува целосно преклопување помеѓу чекорот и испорачаниот резултат од надворешните обезбедувачи на помош). |

**3.3 Квалитативни ефекти**

- Зголемување на одговорноста на претседателите на судовите и главните обвинители во функционирањето и управувањето на судовите и обвинителствата, вклучително и со воведување следење на обработката на судските предмети, анализи на работата на судовите и обвинителствата и извештаи за буџетските и кадровските потреби.

|  |  |
| --- | --- |
| **Прифатливо (нема двојно финансирање):** | **Не е прифатливо:** |
| Комплементарните акции на ЕУ испорачуваат обуки за претседателите на судовите / обвинителствата. Комплементарната помош од ЕУ овозможува развој на капацитети за обработка на судските предмети/анализа на перформансите. | Нема податоци |

или

* Да се осигури редовна и ефикасна целосна проверка на имотните листови на судиите и обвинителите од страна на Државната комисија за спречување на корупцијата, вклучително и преку вкрстена проверка на информациите со релевантните институции; измени на Законот за дисциплинска одговорност на судии и обвинители во согласност со наодите од оценската мисијата на TAIEX, вклучително и со воведување специјализирано истражно тело; да се подобри системот за вработување преку зајакнување на постојните механизми за проверка на кандидатите, вклучително и со појаснување на неговиот опсег и постапки.

|  |  |
| --- | --- |
| **Прифатливо (нема двојно финансирање):** | **Не е прифатливо:** |
| Комплементарните акции на ЕУ испорачуваат обуки или организирање студиски посети на соодветниот кадар во Државната комисија за спречување на корупцијата или обезбедуваат активности за развој на капацитетите на Државната комисија за спречување на корупцијата или на другите елементи споменати во чекорот (т.е. систем за вработување). | Нема податоци |

или

* Агенцијата за странски инвестиции и промоција на извозот и Агенцијата за поддршка на претприемништвото се формирани и целосно оперативни[[3]](#footnote-3) (описот на чекорот се однесува на ставање во употреба исклучиво како ставање на располагање на ИТ опрема, обука итн.).

|  |  |
| --- | --- |
| **Прифатливо (нема двојно финансирање):** | **Не е прифатливо (двојно финансирање):** |
| Развој на капацитети/градење капацитети на вработените, како обуки, студиски посети итн. | Комплементарната помош од ЕУ ги обезбедува сите неопходни ресурси за ставање во употреба на агенцијата (ИТ-опрема, обуки). |

* 50 вработени во Министерството за финансии ќе добијат обука за управување со јавни инвестиции

|  |  |
| --- | --- |
| **Прифатливо (нема двојно финансирање):** | **Не е прифатливо (двојно финансирање):** |
| Развој на капацитети преку „обука на обучувачи“, студиски посети како и покривање од ЕУ или други донатори на надоместоците и / или патните трошоци на експертите / обучувачите | Комплементарната помош од ЕУ или од други донатори ја финансира целосната организација на обуката, вклучувајќи ги хонорарите на обучувачите, закупот на простор, дневниците на учесниците, целиот материјал потребен за обуката, итн. |

или

- Јакнење на интерконекцијата на централниот регистар на население со другите државни регистри (Централен регистар, Даночна управа на Косово, Адресен регистар (АРИС).

|  |  |
| --- | --- |
| **Прифатливо (нема двојно финансирање):** | **Не е прифатливо (двојно финансирање):** |
| Развој на капацитети за ИТ-интерконекција или подготовка на процесот за реализација на интерконекции. | Де факто испорака на ИТ-системот за ставање во употреба на интерконекцијата (де факто создавање на регистри и интерконекции). |

**4. Поврат на средства**

Во случај на двојно финансирање, треба да се утврди според која програма или регулатива на ЕУ треба да се изврши враќање на средствата.

1. Кога двојното финансирање е резултат на договор за грант склучен во рамките на друга програма на Унијата **пред** донесувањето на Одлуката за спроведување на Комисијата (ОСК за ИРР) за донесување на ИРР, **тогаш треба да се вратат средствата од ИРР**, бидејќи мерките што веќе се поддржани со други фондови на Унијата воопшто не треба да бидат вклучени во Реформската агенда, а ова требало да се пријави во фазата на изготвување и процена.
2. Кога двојното финансирање е резултат на договор за грант склучен во рамките на друга програма на Унијата **по** донесувањето на ОСК за ИРР, тогаш **средствата исплатени преку другата програма на ЕУ треба да** **ги врати** надлежното тело на ЕУ.

**Анекс I – Фиктивни студии на случај за двојно финансирање**

***Двојно финансирање на ниво на краен примател***

**Случај 1:** *Еден од крајните приматели (на пр. јавна школа, мало или средно претпријатие, поединец) кој добива средства во рамките на одреден чекор од РА истовремено добива финансиска поддршка и од друга програма на ЕУ или од друг донатор [тоа значи дека крајниот примател за истата акција добива две субвенции коишто се преклопуваат].*

* Корисникот е тој што е одговорен за откривање, корекција или поврат на средствата од крајните корисници со цел да се усогласи со Регулативата за ИРР.
* За Комисијата, самиот износ што би требало да се врати/пребие, нема да биде поврзан со трошоците. При утврдувањето на износот што треба да се врати, Комисијата ќе го прегледа степенот на исполнување на конкретниот чекор и ќе го намали од вкупниот резултат кој што е пријавен за постигнат оној дел што бил двојно финансиран со средства од ЕУ. Ќе се применуваат одредбите за делумно плаќање како што е дефинирано во Договорот за Инструментот.

***Двојно финансирање на ниво на Корисник***

**Случај 2:** *РА предвидува формирање (или ставање во употреба)[[4]](#footnote-4) на ЦСОО (Канцеларија за поврат, итн.). Центарот е формиран (е оперативен), но администрацијата на Корисникот истовремено добила и други средства од ЕУ [или од други донатори] за покривање на дел од трошоците за изградба на тој центар.*

• Комбинацијата на финансирањето треба прецизно да се наведе во описот на спроведувањето на чекорот за да се проценат улогата и потенцијалното преклопување на различните придонеси (на пр., инфраструктура (финансирана од ИРР) наспроти опрема (финансирана од Светска банка) за болница.

• Како инструмент заснован на перформанси, износот што треба да се ослободи е утврден во Анекс I кон РА и не зависи од реалните трошоци за инвестициите. Меѓутоа, прегледот на Корисникот и на ЕУ во однос на спроведувањето на чекорот треба да потврди дека чекорот (во овој случај изградбата на ЦСОО) не му се припишува во најголема мера на надворешен обезбедувач на помош, без разлика дали станува збор за ЕУ или за други донатори[[5]](#footnote-5). Ова припишување не се заснова исклучиво на трошоците.

**Случај 3:** *РА предвидува чекор за надградба на дигиталната поврзаност во училиштата, поточно набавка на 1 000 000 компјутери во училиштата. Друга програма на ЕУ [други донатори] финансиски покрила [или донирала] 500 000 компјутери.*

• Комбинацијата на финансирање/извори треба јасно да се наведе во описот на спроведувањето на чекорот за да се разграничат различните придонеси.

• Во овој случај, можни се две сценарија: I) дали тие 500 000 компјутери се дополнителни на оние 1 000 000 компјутери предвидени во рамките на чекорот од РА? или II) дали тие 500 000 компјутери треба да се сметаат како дел од исполнувањето на чекорот од РА?

• Во случај I, ако Корисникот пријави конечен резултат од 1 500 000 компјутери (надминување на целта), тогаш Комисијата ќе смета дека испораката на тие 1 000 000 компјутери од националната администрација е релевантна за исполнување на чекорот и овој резултат ќе се смета за целосно исполнет.

Во случај II, Корисникот и ЕУ треба да го проценат степенот на поддршка од другиот обезбедувач на помош / програма на ЕУ [или друг донатор] во постигнувањето на целта од 1 000 000 компјутери. Во овој случај, 50% од исполнувањето на чекорот му се припишува на донатор или на друга програма на ЕУ. Доколку оваа поддршка е обезбедена во рамките на друга програма на ЕУ, тогаш Комисијата би сметала двапати резултат постигнат во рамките на различни акции. Затоа, при процената на чекорот, Комисијата ќе ги земе предвид, односно ќе ги вброи, само оние компјутери што се испорачани од националната администрација и при утврдување на степенот на исполнување, ќе ги применува делумните одредби од Договорот за Инструментот (т.е. ЕК ќе земе предвид 500 000 компјутери, што претставува 50 % стапка на исполнување на чекорот, што значи дека ќе се ослободат 50% од средствата доделени за овој конкретен чекор).

**Анекс II - Основа - ИРР за ЗБ - одредби за двојно финансирање**

**Упатувања на Регулатива**

**(37)** Реформските агенди треба да вклучуваат објаснување на системот на корисникот за ефикасно спречување, откривање и корекција на неправилности, корупција, вклучително и корупцијата на високо ниво, измама и судири на интереси, при користење на средствата обезбедени во рамките на Инструментот, и механизмите за избегнување на двојно финансирање од Инструментот и од другите програми на Унијата, како и од други донатори.

**(59)** Во согласност со Финансиската регулатива, Регулативата (ЕУ, Евроатом) бр. 883/2013 на Европскиот парламент и на Советот и Регулативите (ЕЗ, Евроатом) бр. 2988/95, (Евроатом, ЕЗ) бр. 2185/96 и (ЕУ) 2017/1939 на Советот, финансиските интереси на Унијата треба да се заштитат со пропорционални мерки, вклучително и мерки за спречување, откривање, корекција и истрага на неправилности, измама, корупција, судир на интереси, двојно финансирање, за поврат на загубени, погрешно исплатени или неправилно искористени средства.

**(66)** Комисијата треба да достави годишен извештај до Европскиот парламент и до Советот за напредокот кон постигнувањето на целите од оваа регулатива, исто така и во однос на синергиите и комплементарноста со другите програми на Унијата, особено поддршката обезбедена во согласност со Регулативата (ЕУ) 2021/1529, со цел да се избегне удвојување на помошта и двојно финансирање.

**Член 4(3) Општи начела (исто така наведени во член 3(2)(в) и член 14(10) и (12) од Спогодбата за Инструментот)**

3. Поддршката од Инструментот е дополнителна и комплементарна на поддршката обезбедена во рамките на другите програми и инструменти на Унијата. Активностите што се подобни за финансирање според оваа регулатива може да добијат поддршка од други програми и инструменти на Унијата под услов таквата поддршка да не ги покрива истите трошоци и да се осигури соодветен надзор и контрола на буџетот. Комисијата осигурува комплементарност и синергија помеѓу Инструментот и другите програми на Унијата, со цел да се избегне удвојување на помошта и двојно финансирање. Не смее да има преклопување помеѓу поддршката обезбедена во согласност со оваа регулатива и Регулативата (ЕУ) 2021/1529.

**Член 14(4)(з) - Процена на Реформските агенди од страна на Комисијата**

(з) дали механизмите предложени од Kорисникот се очекува ефикасно да спречат, откријат и коригираат неправилности, измама, корупција и судири на интереси, организиран криминал и перење пари, како и да овозможат ефикасна истрага и гонење на кривични дела што влијаат на средствата во рамките на Инструментот, и да осигурат дека нема двојно финансирање од Инструментот и од други програми на Унијата, особено поддршка обезбедена во согласност со Регулативата (ЕУ) 2021/1529, ниту поддршка од други донатори од Инструментот и другите програми на Унијата, како и од други донатори;

**Член 19 (7) - Спроведување на инвестициски проекти и програми во рамките на ИРЗБ**

7. Финансирањето во рамките на Инструментот, обезбедено преку заеми како што е наведено во член 6(5) од оваа регулатива, се става на располагање преку ИРЗБ во согласност со спогодбата за заем помеѓу Комисијата и корисниците, во согласност со член 17(2) од оваа регулатива. Заедно за сите спогодби за заем, управителите на фондовите на заедничкиот фонд наведен во член 12(2) од оваа регулатива, поднесуваат до Комисијата најмногу дванаесет барања за исплати годишно[[6]](#footnote-6). Инвестициските проекти и програми може да добијат поддршка од два извори на финансирање, како што е наведено во ставовите 2 и 3 од член 6 од оваа регулатива, како и од други програми и инструменти на Унијата, под услов таквата поддршка од различни извори, програми и инструменти да обезбедува дополнителност и да не ги покрива истите трошоци. За секој инвестициски проект или програма, Комисијата доставува процена до Оперативниот одбор на ИРЗБ, вклучително и за синергиите и комплементарноста со другите програми на Унијата, особено поддршката обезбедена во согласност со Регулативата (ЕУ) 2021/1529, со цел да се избегне удвојување на помошта и двојно финансирање.

**Член 23(2)(в) - Заштита на финансиските интереси на Унијата (исто така наведено во член 8 и член 14(10) и (12) од Спогодбата за Инструментот)**

2. Спогодбата за Инструментот ги предвидува следните обврски на Корисникот: (в) да презема соодветни мерки за спречување, откривање и корекција на измама, корупција, судир на интереси и неправилности, како и да истражува и гони кривични дела кои влијаат на финансиските интереси на Унијата, да открива и избегнува двојно финансирање и да презема правни дејствија за враќање на неправилно искористени средства, вклучително и во врска со која било мерка за спроведување на реформите и инвестициските проекти или програми во рамките на Реформските агенди, и да презема соодветни мерки за постапување по барања за заемна правна помош од ЕППО и надлежните органи на земјите членки, во врска со кривични дела кои влијаат на средствата во рамките на Инструментот, каде што е применливо и без одлагање;

**Член (25)(3) - Следење и известување**

3. Комисијата доставува годишен извештај до Европскиот парламент и до Советот за напредокот во постигнувањето на целите на оваа регулатива. Со тој годишен извештај, исто така, се разгледуваат синергиите и комплементарностите на Инструментот со другите програми на Унијата, особено со поддршката обезбедена во согласност со Регулативата (ЕУ) 2021/1529, со цел да се избегне удвојување на помошта и двојно финансирање. Годишниот извештај се дополнува со презентации за состојбата на спроведувањето на Инструментот двапати годишно.

**Спогодба за Инструментот**

**Член 14 - Правила за ослободување на средствата - став 10**

Доколку е соодветно, Корисникот во барањето за ослободување на средствата треба да наведе дали одредени квалитативни и квантитативни чекори добиле поддршка и финансирање, вклучително и соодветниот износ, од други програми и инструменти на Унијата или од програми од други донатори, и да ги објасни механизмите што се воспоставени со цел да се избегне двојно финансирање.

**Одредби од Општите услови од ЕЗФЗБ, за процената на поединечните инвестиции од страна на Одборот на ИРЗБ:**

**Член 3.01 (в)**

Оперативниот одбор на ИРЗБ ќе ги избере акциите што се подобни за поддршка преку грант во рамките на ИРЗБ. Потоа, или, доколку е соодветно, истовремено со изборот на овие акции од страна на Оперативниот одбор на ИРЗБ, Собранието на придонесувачи ќе донесе одлука, во согласност со постапките за донесување одлуки утврдени во став 3.02 (и) или (ѕ), како што е применливо, дали средствата од Фондот ќе се користат за финансирање на овие акции.

1. На пример, ако чекорот гласи „обезбедени се 100 компјутери за училиштата во регионот Y“, но Комисијата утврди дека 30 компјутери биле донирани од друг донатор, тогаш во конечниот резултат Комисијата ќе вброи само 70 компјутери. Овој резултат ќе има стапка на усогласеност од 70% и во согласност со одредбите за делумни плаќања од Спогодбата за Инструментот, Комисијата ќе предложи исплата на делумниот износ или 50% од доделениот износ за конкретниот чекор. Друг случај би бил ако корисникот испорача 100 компјутери, а друг донатор донира 20 компјутери. Комисијата во својата процена ќе ги вброи тие 100 компјутери во конечниот резултат и ќе смета дека чекорот има стапка на усогласеност од 100% и ќе исплати 100% од износот доделен за конкретниот чекор. [↑](#footnote-ref-1)
2. Член 23(2)(в) – Заштита на финансиските интереси на Унијата (исто така наведено во член 9 и член 14(10) и (12) од Спогодбата за Инструментот) [↑](#footnote-ref-2)
3. Толкувањето ќе зависи од тоа како е дефиниран поимот „оперативни“ (или „формирани“) во РА. Доколку терминот „оперативни“ се толкува како правна и регулативна рамка (закон, мандат, буџет итн.) и физички ресурси (згради, ИТ-опрема. итн.), тогаш комплементарната помош не може да ја замени улогата на органите, па оттука и ризикот од двојно финансирање е мал, бидејќи оваа помош не се преклопува значително со работата на националната администрација. [↑](#footnote-ref-3)
4. Во овој пример, поимите „формирање“ или „оперативен“ значат изградба или реконструкција на ЦСОО – што точно опфаќа чекорот треба да се разбере од описот на чекорот во Реформската агенда. [↑](#footnote-ref-4)
5. „Се припишува во најголема мера“ во овој контекст значи дека конкретниот ЦСОО што е наведен како резултат во рамките на овој конкретен чекор е целосно изграден или целосно реновиран од паралелен донатор од ЕУ / друг донатор или веќе е наведен како резултат во рамките на друга програма на ЕУ (т.е. програма за буџетска поддршка чија цел била изградбата на ЦСОО, а истиот ЦСОО е наведен и таму, но и во конкретниот чекор од овој пример). [↑](#footnote-ref-5)
6. Во пракса, делот од исплатите на заемот што му е доделен на ИРЗБ ќе му биде исплатен на Корисникот, кој има обврска да ги уплати во ЕЗФЗБ во согласност со договорите за придонес склучени помеѓу ЕЗФЗБ и Корисникот. [↑](#footnote-ref-6)